Kaapstad slaan toe op verkeersoortreders(Foto: Cape Town FMS/Twitter) Die Stad Kaapstad se wetstoepassingsowerhede het die afgelope paar dae 51 mense in hegtenis geneem, onder wie sewe mense vir dronkbestuur, vyf vir roekelose bestuur en een vir gesingeweld. Die stad het ook meer as 57 000 boetes uitgereik, die meeste daarvan vir verkeersoortredings, het JP Smith, burgemeesterskomiteelid vir veiligheid en sekuriteit, gesê. Die stad se verkeersdiens het 40 mense in hegtenis geneem, 138 voertuie geskut, beslag gelê op 129 selfone en ŉ algehele 54 196 boetes uitgereik. “ŉ Toename in verkeer beteken ŉ toename in verwante oortredings en tussen Saterdag en Sondagaand is daar binne 24 uur altesaam 52 voertuigongelukke aangemeld. Inhegtenisnemings vir [beweerde] dronkbestuur neem stadigaan toe, terwyl aanrandingsklagte ook toeneem,” het Smith gesê. Motoriste is onder meer in hegtenis geneem vir onwettige straatrenne in die omgewing van Bellville en Century City en altesaam 167 boetes is hiervoor uitgereik. Tydens ŉ operasie is ŉ motoris aangekeer omdat hy ŉ vervalste bestuurderslisensie en nommerplate gehad het. Die stad se metropolisie en ander wetstoepassingsowerhede gaan intussen voort met hoësigbaarheidspatrollies by brandpunte in die stad. Smith sê beamptes bied ook ondersteuning tydens betogings en is betrokke by verskeie operasies, terwyl hulle ook reageer op noodoproepe van die publiek. “Terwyl al hoe meer sektore van ons ekonomie heropen en ons lewens terugkeer na naastenby wat dit was, moet die oortreding van die wet nie deel van daardie normaal word nie,” het Smith gesê.